b'\n_START_ARTICLE_\nJohann Christoph Altnikol\n_START_SECTION_\nLiv og virke\n_START_PARAGRAPH_\nFra 1733 gikk Altnikol p\xc3\xa5 gymnasiet i Lauban. Mellom 1740 og 1743 var han sanger og hjelpeorganist ved St. Maria Magdalena-kirken i Breslau. Fra 1744 studerte Altnikol teologi i Leipzig og kom der i kontakt med Johann Sebastian Bach som ble hans l\xc3\xa6rer og framtidige svigerfar. Bach skrev at Altnikol \xc2\xabhar siden Mikkelsmess 1745 v\xc3\xa6rt til kontinuerlig hjelp i koret gjennom \xc3\xa5 opptre som bratsjist og cellist, men mest som bass-sanger...\xc2\xbb_NEWLINE_I januar 1748 fikk Altnikol organistpost i Niederwiesa i Schlesien, godt hjulpet av referansene fra sin l\xc3\xa6rer, J. S. Bach: \xc2\xabHan er en elev jeg ikke beh\xc3\xb8ver \xc3\xa5 skjemmes over.\xc2\xbb September samme \xc3\xa5r overtok Altnikol den ledige organistposten i Stadtkirche St. Wenzel i Naumburg, en stilling han beholdt til sin d\xc3\xb8d._NEWLINE_20. januar 1749 giftet han seg med Elisabeth Juliane Friedericia Bach, datter av Johann Sebastian og Anna Magdalena Bach. Etter J.S. Bachs d\xc3\xb8d i 1750 tok de p\xc3\xa5 seg omsorgen for Gottfried Heinrich Bach, Elisabeths psykisk utviklingshemmede bror._NEWLINE_Fra 1750 til 1751 var Altnikol en tid l\xc3\xa6rer for Johann Gottfried M\xc3\xbcthel, ellers er den siste delen av Altnikols liv lite kjent.'